text: Danmarks bedste 5. klasse er fra Kolding
  11 juni 2015 kl. 06.58
  Slog 2.000 andre elever ved Skole OL i København
  De løb, kastede og hoppede bare bedre end alle de andre. De 26 elever fra 5. b på Bramdrup skole, der onsdag kunne hæve pokalen som bevis på deres sejr i Skole OL.
  - De er så seje. Jeg er helt vildt stolt, siger klasselærer Anne Dorthe Andersen til TV Syd.
  Eleverne fra Bramdrup skole dystede imod 80 andre klasser til finalen ved Skole OL. Her deltog de i olympiske discipliner som længdespring, 400 meter løb og 60 meter hæk.
  5. b klarede sig godt i de fleste konkurrencer, men vandt ikke nogen af disciplinerne. Den bedste placering blev en fjerdeplads. Derfor havde de ingen ide om, de havde vundet det hele.
  - De var dødtrætte, og vi var faktisk ved at tage hjem før præmieceremonien. Men da vi fik at vide, de havde vundet, så eksploderede de helt, siger Anne Dorthe Andersen.
  De sejrende, men trætte elever kan så glæde sig over, de kan sove længe i dag. Vinderne fik nemlig lov til først at møde i skolen klokken ti.
  